Zalakaros Város Képviselő-testületének 22/2012 (V.11.) önkormányzati rendelete
A Gólyafészek otthonokról
Zalakaros Város Önkormányzat Képviselőtestülete a fiatalok családalapításának és önálló lakhatási körülményeiknek elősegítése érdekében a helyi önkormányzatokról szóló 1990. évi LXV. tv. 16. § (1) bekezdése alapján az alábbi rendeletet alkotja:
Általános rendelkezések
1. §
Az önkormányzat azzal a céllal, hogy a népesség e rendeletben meghatározott célcsoportjai részére önálló lakhatási körülményeik végleges rendezéséig, de legfeljebb a 8. § (1) bekezdésében meghatározott időtartamig – elhelyezésük átmeneti megoldásával és takarékosságra ösztönzéssel – segítséget nyújtson, az elhelyezésükre szolgáló lakásokat (a továbbiakban: otthonok) tart fenn és üzemeltet.
2. §
(1)[footnoteRef:1] Az 1. §-ban foglalt feladatok ellátásához az önkormányzat a Zalakaros, Jegenye sor 8. szám alatti önkormányzati épületben 2 db otthont tart fenn és üzemeltet. [1: 	Módosította a 23/2015. (XI.27.) Ör. 1. §-a ] 

(2) Az otthonokat az e rendeletben foglaltak szerint Zalakaros Város Önkormányzata (a továbbiakban: önkormányzat) kezeli és üzemelteti.
3. §
(1) Az önkormányzat a célcsoportok elhelyezésére szolgáló otthonokat kizárólag e rendeletben meghatározott célra használhatja.
(2) A rendelet 2. § (1) bekezdésében meghatározott otthonok házirendjét a polgármesteri hivatal állapítja meg és a polgármester hagyja jóvá.
4. §
Az otthonok használata nem tartozik a lakásokra vonatkozó jogszabályok hatálya alá, igénybevételükre e rendelet szabályait kell alkalmazni.
5. §
(1) Az otthonokba elhelyezésre kerülők lakhatási körülményeik 1. § szerinti végleges rendezéséről egyénileg, legkésőbb a használati szerződésben foglalt határidő lejártáig kötelesek gondoskodni.
(2) A takarékosságra ösztönzés a rendeletben meghatározott minimális összeg előzetes befizetése (=induló takarékosság) bármely, a kért elhelyezés időtartamát meghaladó lejáratú, zárolható, rögzített kamatú;
a.) lakossági lakástakarékpénztárban
b.) állampapírban
c.) folyamatosan megújítható takaréklevélben
d.) banki betétjegyben
e.) lekötött lakossági folyószámlán lévő letétben, illetve
f.) az ifjúsági takarékbetétben való elhelyezés
(továbbiakban: lakástakarékpénztár) igazolásával valósul meg.
(3) A takarékosságra ösztönzés másik eleme: havi rendszerességgel egy, a pályázatban vállalt összeg állami garanciájú lakástakarékpénztárban (ennek bármilyen biztosítással, banki kiegészítő lekötéssel kombinált változatával) történő elhelyezése és igazolása (= kötelező előtakarékosság). A lakástakarékpénztári megtakarítás helyett olyan megtakarítási forma is engedélyezhető, mely a bentlakás ideje alatt kizárólag lakáscélra használható fel.
Az otthonokban történő elhelyezésre jogosultak köre
6. §
(1) Az otthonokban történő elhelyezésre jogosultak azok, akik;
a)	házassági vagy bejegyzett élettársi életközösségben élnek,
b)	kereső tevékenységet végeznek kivéve, ha a házastársak egyike TGYÁS-on, GYED/GYES-en van,
c)	a házastársak egyike zalakarosi lakóhellyel vagy munkahellyel, vállalkozással rendelkezik,
d)	a kérelem benyújtásakor a házastársak egyike sem töltötte be a 40. életévét,
e)	Zalakaroson igazolhatóan nem rendelkeznek beköltözhető lakással vagy olyan forgalomképes ingatlannal, mely önálló lakhatásukat biztosítaná,
f)	vállalják, hogy lakhatásuk megoldásáról az 5. §-ban foglaltak szerint gondoskodnak,
g)	az otthonokban történő elhelyezés feltételeit magukra nézve kötelezőnek elismerik és kötelezettséget vállalnak a jelen rendelet 8. §-ában meghatározott otthonhasználati szerződés megkötésére.
(2) A jogosultság megállapításához az (1) bekezdésben foglalt feltételek együttes fennállása szükséges.
A pályázat benyújtása és elbírálása
7. §
(1) A pályázati kiírást a városi lapban, a képújságban és a hivatal hirdetőtábláján kell közzétenni, oly módon, hogy a pályázatok benyújtására legalább 15 nap álljon rendelkezésre.
(2) A pályázati kiírásnak tartalmazni kell:
a)	az otthon címét, alapterületét, komfort fokozatát, szobaszámát,
b)	az otthonhasználat havi díját és költségeit,
c)	az otthon megtekintésének időpontját,
d)	a pályázat benyújtásának helyét, határidejét,
e)	a döntés várható időpontját.
(3) A 6. § (1)-(2) bekezdésében meghatározott személyek pályázhatnak az időközönként meghirdetett pályázati kiíráson szereplő otthonokra. Pályázatot minden alkalommal külön-külön kell benyújtani.
(4)[footnoteRef:2] A pályázatokat az arra a célra rendszeresített nyomtatványon, a Koordinációs és Hatósági Osztály hatósági ügyintézőjéhez kell benyújtani, melyhez mellékelni kell: [2: 	Módosította a 23/2015. (XI.27.) Ör. 2. §-a ] 

a)	a pályázók házassági anyakönyvi kivonatának másolatát vagy a bejegyzett élettársi kapcsolatról szóló hatósági igazolást,
b)	a 6. § (1) bek. c./ pontjában meghatározott zalakarosi lakóhelyről vagy munkahelyről, vállalkozásról igazolást,
c)	a 6. § (1) bek. b./ pontja szerint munkáltatói, illetve jövedelem igazolást.
(5) A pályázatokban szereplő adatok, igazolások és nyilatkozatok valódiságát a polgármesteri hivatal ellenőrizheti.
(6) A benyújtott pályázatok összesítését és bírálati előkészítését a polgármesteri hivatal végzi.
(7) A pályázókról és a kijelölésről a hivatal által előkészített pályázati összesítő, valamint az 1. mellékletben szereplő bírálati szempontsor alapján a Képviselőtestület dönt.
Az otthonhasználati szerződés létrejötte, tartalma
8. §
(1)[footnoteRef:3] A közjegyző által hitelesített, közjegyzői okiratba foglalt használati szerződés - a Képviselőtestület kijelölésről szóló értesítésében foglaltak szerint – az önkormányzat és a fiatalok között határozott időre, de legfeljebb 5 évi időtartamra jön létre, melynek költségét az önkormányzat viseli. A polgármester a határozott időre kötött szerződést további 1 évvel meghosszabbíthatja, amennyiben a fiatalok rendkívüli élethelyzetükre tekintettel a lakást elhagyni nem tudják és a jogosultsági feltételeik változatlanul fennállnak. [3: 	Módosította a 31/2012. (VI.29.) Ör. 2. §-a ] 

(2) Az önkormányzat. köteles gondoskodni:
a)	az épület karbantartásáról,
b)	az épület központi berendezéseinek állandó üzemképes állapotáról,
c)	a közös használatra szolgáló helyiségek állagában, továbbá e helyiségek berendezéseiben keletkezett hibák megszüntetéséről
d)	az érintett ingatlanok vagyonbiztosításáról
(3) Az otthont használó károkozása esetén köteles gondoskodni:
a)	a szállás burkolatainak, ajtóinak, ablakainak és berendezéseinek felújításáról, pótlásáról illetőleg cseréjéről,
b)	a szállás burkolatainak felújításáról, pótlásáról, illetőleg cseréjéről - kivéve, ha arra a falban vagy födémben lévő vezetékek javításával összefüggő helyreállítási, továbbá az épület felújítása során végzett munkákkal kapcsolatban kerül sor,
c)	c.) az elektromos vezetéknek és az érintésvédelmi rendszerének a szállásban levő fogyasztásmérőtől, illetőleg a biztosító táblától kezdődő szakaszán keletkezett hibák kijavításáról, kapcsolók és a csatlakozó aljak cseréjéről,
d)	az épületben, az épület központi berendezéseiben, a közös használatra szolgáló helyiségekben és ezek berendezéseiben, továbbá a szállásban a saját vagy a vele együtt lakó személyek magatartása folytán keletkezett hibák kijavításáról és az eredeti állapot helyreállításáról, illetőleg a kár megtérítéséről, valamint
(4) Az otthont használó kötelessége továbbá:
a)	a szállás, illetőleg a szálláshoz tartozó helyiségek (tárolók), az épület és a közös használatra szolgáló helyiségek, területek tisztántartásáról és szükség szerinti megvilágításáról.
b)	a szállás berendezéseinek karbantartásáról a szálláshasználati szerződésben foglaltaknak megfelelően.
(5) A szerződés tartalmazza:
a. az otthon megjelölését,
b. az otthonhasználat költségeit (díj, rezsi),
c. az előre fizetendő előtakarékosság legkisebb összegét (induló minimális előtakarékosság),
d. a havonta lakás-takarékpénztárban elhelyezésre kerülő legkisebb összeget (kötelező minimális előtakarékosság),
e. a felek jogait és kötelességeit
f. az otthonhasználókat a kötelezettségek egyetemlegesen terhelik, illetve jogaikat együtt gyakorolják.
(6) Az önkormányzat az otthont a használó részére leltár szerint tisztán és rendeltetésszerű használatra alkalmas állapotban köteles átadni.
(7) Az otthon átadásakor leltárt kell felvenni, abban fel kell tüntetni a szállás illetőleg a berendezések tényleges állapotát, valamint a szálláshasználó esetleges észrevételeit. Az otthonhasználó az átvételt a leltár aláírásával ismeri el.
A szálláshasználati díj
9. §
(1) Az otthon használatáért a lakók havonta előre, a hivatal által meghatározott módon a szerződésben megállapított otthonhasználati díjat kötelesek fizetni.
(2) Az otthonhasználati díj összege:
a)	kettő szobás lakás esetén: 15.000 Ft/hó
b)	három szobás lakás esetén: 20.000 Ft/ hó
(3) Az otthonhasználati díjat az önkormányzat által vezetett elkülönített folyószámlára kell fizetni. A használati díjak összegéről a hivatal. külön nyilvántartást köteles vezetni.
(4) Az otthonhasználati díj a közüzemi díjakat (pl.: ártalmatlanítás, vezetékes antenna használati díja, villany, gáz, fűtés, víz-csatorna stb.) nem tartalmazza. E díjakat az otthon használó külön mérhető fogyasztás alapján a közműszolgáltatónak kötelesek megfizetni.
Kötelező előtakarékosság
10. §
(1) Az induló előtakarékosság legkisebb összege az öregségi nyugdíj mindenkori legkisebb összegének 10 – szerese
(2) Az induló előtakarékosság legkisebb összegének bármilyen, az 5. § (2) bekezdésében meghatározott takarékossági formában történő elhelyezése a szerződés megkötésének feltétele.
(3) A lakók az otthonhasználati díjon felül kötelező előtakarékosság címén havonta legalább 20.000, -Ft/hó összegű megtakarításra kötelezettek. A megtakarítást az 5. § (3) bekezdésében meghatározott formában kell elhelyezni.
11. §
Az otthonhasználati szerződés tartama alatt bármilyen megtakarítási formában elhelyezett összegek felhasználása esetén akkor nem szűnik meg a szerződés, ha az otthonhasználók igazolják, hogy a takarékossági összeg lakáshelyzetük végleges megoldásához feltétlenül szükséges. Ezt követően a kiköltözés időpontjáig, de legfeljebb a szerződésben meghatározott időpont lejártáig csak otthonhasználati és közüzemi díjat kötelesek fizetni.
12. §
A havi otthonhasználati díj beszedése és nyilvántartása a hivatal feladata.
Az otthonhasználatra vonatkozó rendelkezések
13. §
(1) A lakók az általuk használt otthont a házirendben előírt módon, rendeltetésszerűen kötelesek használni.
(2) A lakók az otthonba – meglévő és a szerződés megkötése után született gyermekük kivételével – más személyt nem fogadhatnak be, a használatot részben vagy egészben másnak nem engedhetik át.
(3) Az otthonhasználati jogot átruházni, elcserélni nem lehet.
(4) A (2)-(3) bekezdésben foglaltak megsértése esetén az otthonhasználati szerződést azonnali hatállyal fel kell mondani.
(5)[footnoteRef:4] Az otthonhasználók kötelesek a személyi, családi, vagyoni viszonyaikban bekövetkezett, a használatukat befolyásoló változást a hivatalnak 15 napon belül bejelenteni. Ennek elmulasztása esetén a tudomásra jutást követő 8 napon belül, az önkormányzat képviseletében a polgármester a szerződést felmondja. [4: 	Módosította a 31/2012. (VI.29.) Ör. 3. §-a ] 

A szerződés megszűnése
14. §
(1) A szerződés megszűnik:
a)	a megállapított határidő leteltével,
b)	ha a lakók bármilyen jogcímen beköltözhető lakáshoz jutottak, a beköltözhető lakáshoz jutás napjával,
c)	a házasság/ élettársi közösség bármilyen okból való megszűnésének napjával, kivéve, ha a házas/ élettársi felek egyikének halála esetén a gyermekével szálláson maradó fél a szerződésben foglaltak teljesítését egyedül is vállalja,
d)	a feleknek a szerződés megszüntetésére vonatkozó egyező akaratával a megállapodás szerinti időpontban.
e)	[footnoteRef:5]ha a házas/ élettársak kereső tevékenysége 6 hónapnál hosszabb időre – kivéve az egyik házastárs TGYÁS/GYED/GYES idejét- megszűnik [5: 	Módosította a 31/2012.(VI.29.) ör. 4. §-a ] 

(2)[footnoteRef:6] A szerződést az önkormányzat képviseletében a polgármester felmondja: [6: 	Módosította a 31/2012.(VI.29.) ör. 4. §-a ] 

a)	ha a lakók az otthonhasználati díj fizetésének vagy előtakarékossági kötelezettségüknek egyszeri 8 napos határidőhöz kötött, írásbeli felszólítás ellenére sem tesznek eleget, a fizetési határidő lejártával,
b)	ha a lakók az otthonhasználati szerződésben rögzített közüzemi szolgáltatások díjfizetési kötelezettségének egyszeri 8 napos határidőhöz kötött írásbeli felszólítás ellenére sem tesznek eleget a fizetési határidő lejártával,
c)	ha a lakók bármelyikének az együttélési szabályokat súlyosan sértő, kirívóan rendbontó magatartása - a hivatal írásbeli felszólítása ellenére - megismétlődik, a cselekmény tanúsítását követő hónap végével,
d)	az épület, vagy az otthon rongálása esetén, amennyiben az okozott kár megtérítésére vagy az eredeti állapot helyreállítására vonatkozó 8 napos határidejű felszólítás eredménytelen marad a határidő lejártával.
(3) Érvénytelen a szerződés, ha a kérelem benyújtásakor a pályázó lakók olyan valótlan nyilatkozatot tettek, amely számukra jogosulatlan előnyt jelentett
15. §
(1) A szerződés megszűnését követő 15 napon belül a lakók kötelesek az otthont elhagyni, a 14. § (1) bekezdés e) pontjában foglalt esetben az otthont 2 hónapon belül kell elhagyni.
(2) Amennyiben a lakók az (1) bekezdésben meghatározott határidőn belül az otthont nem hagyják el, a jogosulatlan használat kezdetétől az otthonhasználati díjon felül a mindenkori otthonhasználati díj háromszorosát kell megfizetni.
(3) Amennyiben a szerződés érvénytelenségét állapítják meg a 14. § (3) bekezdése alapján, a szerződés megkötésétől a mindenkori otthonhasználati díj négyszeresét kötelesek a lakók megfizetni.
(4)[footnoteRef:7] Az (1) bekezdésben meghatározott határidőre nem teljesített otthonelhagyás esetén - az önkormányzat képviseletében- a polgármester, köteles a használati szerződés záradékában foglaltak szerinti, közvetlen végrehajtási eljárást megindítani. [7: 	Módosította a 31/2012. (VI.29.) ör. 4. §-a ] 

16. §
E rendelet 2012. június 1-én lép hatályba.

1. melléklet
(A melléklet szövegét a(z) 1. melléklet.pdf elnevezésű fájl tartalmazza.)

2. melléklet
(A melléklet szövegét a(z) 2. melléklet.pdf elnevezésű fájl tartalmazza.)

